沈千運舊居
作者：張籍
朝代：唐

paragraphs: 汝北君子宅，我來見頹墉。
亂離子孫盡，地屬鄰里翁。
土木被丘墟，谿路不連通。
舊井蔓草合，牛羊墜其中。
君辭天下書，放意任體躬。
一生不自力，家與逆旅同。
高議切星辰，餘聲激瘖聾。
方將旌舊閭，百世可封崇。
嗟其未積年，已爲荒林叢。
時豈無知音，不能崇此風。
浩蕩竟無覩，我將安所從。